google/wiki40b huggingface dataset:
Μετάλλιο Εφόδου του Πεζικού

Μπρούντζινο

Το Αργυρό Μετάλλιο Εφόδου του Πεζικού διευκρινίστηκε πως θα απονεμόταν αποκλειστικά σε άντρες του πεζικού, μη μηχανοκίνητου. Για τους άνδρες των μηχανοκίνητων (motorisierte) μεραρχιών, όπως και των λόχων πολυβόλων, Πυροβόλων του Πεζικού και Αντιαρματικών, καθιερώθηκε το μπρούντζινο Μετάλλιο Εφόδου του Πεζικού την 1η Ιουνίου 1940.
Από τις 1 Ιανουαρίου 1940 και την 1η Ιουνίου 1940, το εύρος των αποδεκτών Αργυρού και Μπρούτζινου αντίστοιχα επεκτάθηκε στους άνδρες των Waffen-SS (μάχιμων SS), από τις 26 Φεβρουαρίου 1941 (Αργυρό) στους άνδρες των λόχων Αντιαεροπορικής Άμυνας και στην τακτική Αστυνομία (Ordnungspolizei) το αργυρό από τις 12 Νοεμβρίου 1942.

Αποδέκτες

Η πρώτη απονομή του Μεταλλίου Εφόδου του Πεζικού έγινε στις 28 Μαΐου 1941. Αποδέκτες ήταν ένας υποδεκανέας και ένας ανθυπολοχαγός, οι οποίοι μάλιστα το έλαβαν από τον ίδιο τον Αρχιστράτηγο φον Μπράουχιτς.
Από την de facto καθιέρωση του μεταλλίου στις 28 Μαΐου 1940 και την de jure την 1η Ιουνίου 1940, ως την άνευ όρων συνθηκολόγηση της Γερμανίας στις 8 Μαΐου 1945 και την παύση οποιασδήποτε προαγωγής και παρασημοφόρησης με το "διάταγμα του Ντένιτς" στις 11 Μαΐου, έγιναν χονδρικά περίπου 941.000 απονομές του Μεταλλίου Εφόδου του Πεζικού και των δύο κατηγοριών (αργυρό και μπρούντζινο) στα μέλη της Βέρμαχτ.
Μεταπολεμικά, στην Δυτική Γερμανία, απαγορεύτηκε η επίδειξη συμβόλων που σχετίζονταν με το ναζιστικό παρελθόν της χώρας. Έτσι, οι κάτοχοι τόσο του Μεταλλίου Εφόδου του Πεζικού όσο και των υπολλοίπων διακρίσεων της Βέρμαχτ δεν είχαν την δυνατότητα να φέρουν δημόσια τα παράσημά τους, τα οποία στο σύνολό τους περιείχαν τη σβάστικα. Στις 26 Ιουλίου 1957 ωστόσο, εφαρμόστηκε ο λεγόμενος «Νόμος περί Τίτλων, Ταγμάτων και Τιμητικών Εμβλημάτων» (Gesetz über Titel, Orden und Ehrenzeichen) (BGBl. I S. 334). Με αυτόν οι σβάστικες στα υπάρχοντα μετάλλια αντικαταστάθηκαν με σιδηρούντες σταυρούς, φύλλα δρυός και άλλα μη-ναζιστικά σύμβολα. Μόνο αυτή την «αποναζιστικοποιημένη» εκδοχή, χωρίς τον αετό και τη σβάστικα, είχαν τη δυνατότητα να φέρουν οι κάτοχοι του Μεταλλίου Εφόδου του Πεζικού.
Γυψοχώρι Πέλλας

Ονομασία

Η ονομασία του χωριού πιστεύεται πως βγήκε από την κόρη του μπέη τα χρόνια της Τουρκοκρατίας, η οποία ονομαζόταν "Γιουψάν". Μια δεύτερη εκδοχή είναι ο ποταμός Ασπροπόταμος που βρίσκεται στο χωριό και μαρτυράται πως παλιότερα έβγαζε γύψο. Το χωριό κατά την παλαιά του ονομασία λεγόταν Γιούψοβο.

Ιστορία

Η καταγωγή των ανθρώπων του χωριού είναι γηγενείς Μακεδόνες. 
Είναι παλιός οικισμός με γειτονικά χωριά το Δροσερό και το Τριφύλλι. Στο κέντρο του χωριού κάποτε ήταν χτισμένο το σπίτι του μπέη που αργότερα έγινε η κοινότητα του χωριού και τώρα πλέον είναι η πλατεία του χωριού. Εκεί υπάρχουν και τα καφενεία και οι ταβέρνες του χωριού καθώς και τα παντοπωλεία. 
Στην άκρη του χωριού στεγάζεται ο Πολιτιστικός Μορφωτικός Σύλλογος Γυψοχωρίου Η "ΜΑΚΕΔΟΝΊΑ" και ακριβώς απέναντι βρίσκεται το γήπεδο του χωριού που δραστηριοποιείται η αθλητική ομάδα του χωριού, που ονομάζεται Ασπίδα Γυψοχωρίου. Ακριβώς απέναντι από το γήπεδο στεγάζεται και ο αγροτικός συνεταιρισμός του χωρίου γιατί κατά κύρια βάση οι κάτοικοι του ασχολούνται με την γεωργία.
Το σχολείο του χωριού είναι χτισμένο όλο από πέτρα και δίπλα και το νηπιαγωγείο. Στην νοτιοανατολική πλευρά του χωριού βρίσκονται η παλαιά και η νέα εκκλησία Αγίου Αθανασίου. Η παλιά εκκλησία χτίστηκε το 1851 και αποτελεί σύμβολο του χωριού.
Αγία Βαρβάρα Δεματίου Ιωαννίνων

Γεωγραφία

Η Αγία Βαρβάρα βρίσκεται στο ανατολικό τμήμα του νομού, στις βορειοανατολικές απολήξεις του όρους Λάκμος, πάνω στην επαρχιακή οδό Μετσόβου - Ιωαννίνων, σε μέσο σταθμικό υψόμετρο 780. Aπέχει από τα Ιωάννινα, 40 χλμ. περίπου, προς τα ΒΑ.

Πληθυσμικά στοιχεία

Η εξέλιξη πληθυσμού της Αγίας Βαρβάρας έχει ως εξής: κάτοικοι 92 (1971), 59 (2001), 21 (2011).
Λουδοβίκος Ιωάννης Μαρία του Παντιέβρ

Βιογραφία

Γεννήθηκε στο Σατώ ντε Ραμπουγιέ και ήταν γιος του Λουδοβίκου-Αλεξάνδρου κόμη της Τουλούζης, νόθου γιου του Λουδοβίκου ΙΔ΄ της Γαλλίας και της ερωμένης του Φραγκίσκης-Αθηναΐδας μαρκησίας ντε Μοντεσπάν. Μητέρα του Λουδοβίκου-Ιωάννη-Μάριου ήταν η Μαρία-Βικτώρια, κόρη του Άν-Ζυλ ντε Νοάιγ. Κατά τη γέννησή του τού δόθηκαν οι τίτλοι του δούκα του Παντιέβρ, πρίγκιπα του Λαμπάλ, πρίγκιπα του Καρινιάνο, δούκα του Ωμάλ, κόμη του Ε, κά.
Σταλακτίτης

Ο σταλακτίτης δημιουργείται από τη σταδιακή εναπόθεση ανθρακικού ασβεστίου (ασβεστίτης) κατά τη διάρκεια σταγονοροής στο εσωτερικό των σπηλαίων και των εγκοίλων που βρίσκονται σε ασβεστολιθικά πετρώματα. Συνήθως έχουν κυλινδρικό - κωνικό σχήμα και κρέμονται από την οροφή των σπηλαίων.
Η συνολική διαδικασία σχηματισμού ενός σταλακτίτη έχει ως εξής:
Το νερό της βροχής εισρέει στο έδαφος μέσα σε σχισμές και ρωγμές. Εφόσον πρόκειται για ασβεστόλιθους έχει την ικανότητα μέσα από συγκεκριμένες χημικές διαδικασίες να τους διαλύει και να συγκεντρώνει δισανθρακικό ασβέστιο. Μόλις το κορεσμένο από το δισανθρακικό ασβέστιο νερό φτάσει στην οροφή ενός σπηλαίου αρχίζει να στάζει ή και να τρέχει με μεγαλύτερη ροή προς τα κάτω. Στο σημείο αυτό της ροής, κάθε σταγόνα, πριν πέσει, αφήνει σε σχηματισμό δακτυλίου ανθρακικό ασβέστιο, στο οποίο έχει μετατραπεί το αρχικά διαλελυμένο δισανθρακικό ασβέστιο μετατρέπεται σε ανθρακικό ασβέστιο (δυσδιάλυτο), σχηματίζοντας τον σταλακτίτη.

Οι σταλακτίτες ανάλογα με την ποσότητα ανθρακικού ασβεστίου που κουβαλάει το νερό και ανάλογα με τη ροή και την ταχύτητά της, μπορούν να σχηματιστούν μέσα σε ελάχιστα χρόνια ή και μετά από την παρέλευση αιώνων. Σε κάθε περίπτωση όμως δημιουργούνται διάφοροι σχηματισμοί, πολλές φορές εντυπωσιακοί, που μένουν αξέχαστοι σε όσους τους έχουν δει.
Οι χρωματισμοί των σταλακτιτών προέρχονται από διάφορα οξείδια, που περιέχονται διαλυμένα μέσα στο νερό. Έτσι, για παράδειγμα, οξείδια του σιδήρου θα δώσουν κόκκινους χρωματισμούς, ενώ οξείδια το μαγγανίου καστανομέλανες.
Στο σημείο που οι σταγόνες φθάνουν στο έδαφος σχηματίζονται οι σταλαγμίτες. Οι σταλαγμίτες σχηματίζονται με τον ίδιο τρόπο με τους σταλακτίτες, από το υπόλοιπο του ανθρακικού ασβεστίου που συμπαρασύρει η σταγόνα στο πέσιμό της, το οποίο πλέον το εναποθέτει στο έδαφος. Πολλές φορές οι σταλακτίτες ενώνονται με τους σταλαγμίτες από κάτω και δημιουργούν τις κολώνες. Πρόκειται για εντυπωσιακούς σχηματισμούς, που μπορούν να φθάσουν αρκετά μέτρα σε ύψος.
Μιχαήλ Π. Μελάς

Βιογραφικά στοιχεία

Γεννήθηκε στην Κηφισιά και ήταν γιος του Παύλου Μελά και της Ναταλίας Δραγούμη. Από την πλευρά του πατέρα του καταγόταν από την οικογένεια Μελά και ήταν εγγονός του Μιχαήλ Μελά ενώ από την μητέρα του καταγόταν από την οικογένεια Δραγούμη και ήταν εγγονός του πρωθυπουργού Στέφανου Δραγούμη. Είχε μία αδερφή, τη Ζωή (Ζέζα). 
Αποφοίτησε από τη Στρατιωτική Σχολή Ευελπίδων και συμμετείχε στους Βαλκανικούς Πολέμους, στον Α΄ Παγκόσμιο Πόλεμο, στη Μικρασιατική Εκστρατεία και στον Ελληνοϊταλικό Πόλεμο του 1940 με 1941. Διετέλεσε νομάρχης Κέρκυρας, υπασπιστής του Βασιλιά Αλεξάνδρου, τελετάρχης το 1949, καθώς και ύπαρχος των Βασιλέων Γεωργίου Β΄ και Παύλου. Έφερε τον βαθμό του συνταγματάρχη. Ήταν μέλος της φασιστικής οργάνωσης Εθνικής Ένωσης "Ελλάς" και ιδρυτής του παραρτήματός της στην Κηφισιά, όπου βρισκόταν και η κατοικία του.
Απεβίωσε στην Αθήνα το 1950. Ήταν νυμφευμένος με την Αλεξάνδρα Πεσμαζόγλου, κόρη του Ιωάννη Πεσμαζόγλου και είχε αποκτήσει μια κόρη, την Νάτα Μελά και ένα γιο, τον Παύλο Μελά.
Διοργανώσεις Ε.Π.Σ. Φωκίδας 2003–04

Το πρωτάθλημα της Α΄Κατηγορίας Ε.Π.Σ. Φωκίδας της περιόδου 2003-04 διεξήχθη σε έναν όμιλο με τη συμμετοχή 12 ομάδων. Τον τίτλο, ύστερα από 22 αγωνιστικές και μετά από σκληρή μονομαχία με τον Κεχαγιά Προσηλίου κατέκτησε, για πρώτη φορά στην ιστορία του, ο Ανδρούτσος Γραβιάς, ο οποίος ανήλθε έτσι στο Περιφερειακό Πρωτάθλημα. Στο πρωτάθλημα έλαβε μέρος και η Ακαδημία '94 (που κανονικά θα έπρεπε να παίξει στη Β΄κατηγορία), λόγω παραίτησης της Θύελλας Αγίων Πάντων.
Κυπελλούχος Φωκίδας για το 2004 αναδείχτηκε ο Φωκικός, νικώντας στον Τελικό, τον Αστέρα Ιτέας με σκορ 1-0. Ήταν η δεύτερη συνεχόμενη κατάκτηση του τροπαίου αυτού από το σύλλογο της Άμφισσας και η τέταρτη συνολικά, τα τελευταία 5 έτη.

Β΄Κατηγορία

Ο Α.Σ. Τολοφώνα/Ερατεινή κατέκτησε τον τίτλο της Β΄ τοπικής Κατηγορίας για το 2004. Την άνοδο στην Α΄Κατηγορία κέρδισε και ο δευτεραθλητής Απόλλων Ευπαλίου
Βόρεια Αρούμπα

Έκταση

Η Νόορντ έχει έκταση 34.62 km². Κατατάσσεται δεύτερη μεγαλύτερη μετά το Σάντα Κρουζ.
Αριστείδης Σοϊλέδης

Σταδιοδρομία

Ο Σοϊλέδης ξεκίνησε την ποδοσφαιρική του σταδιοδρομία στον Ολυμπιακό. Έκανε το ντεμπούτο του, ως επαγγελματίας, σε αγώνα της Σούπερ Λιγκ εναντίον του Λεβαδειακού κατά τη διάρκεια της σεζόν 2008-2009, αντικαθιστώντας τον Σεμπαστιάν Λέτο.  Αναγνωρίζοντας τις δυνατότητές του και για να αποκτήσει την απαιτούμενη εμπειρία, αγωνίστηκε ως δανεικός για δύο διαδοχικές περιόδους, αρχικώς, στον ΟΦΗ και στην συνέχεια στον Λεβαδειακό, όπου δεν κατάφερε να έχει θετικό αντίκτυπο με την απόδοσή του. Στις 31 Αυγούστου 2011, ο Ολυμπιακός ανακοίνωσε την αποδέσμευση του παίκτη, ο οποίος δεν κατόρθωσε να κερδίσει επαρκή χρόνο συμμετοχής με την πρώτη ομάδα.   Ακολούθως, υπέγραψε συμβόλαιο δύο ετών με τη Δόξα Δράμας στη Φούτμπολ Λιγκ.  Την 1η Αυγούστου 2013, ο 22χρονος μέσος υπέγραψε συμβόλαιο 1+1 έτους με τη Νίκη Βόλου, με στόχο την άνοδο της στην Σούπερ Λιγκ.  
Στις 7 Ιουνίου 2014, υπέγραψε τριετές συμβόλαιο με την ΑΕΚ.   Στις 6 Ιουλίου 2016, λύθηκε κοινή συναινέση το συμβόλαιο του,  έχοντας 41 εμφανίσεις (2 γκολ, 5 ασίστ) σε όλους τις διοργανώσεις. Στις 7 Ιουλίου 2016, υπέγραψε συμβόλαιο με την κυπριακή Ομόνοια.   Στις 15 Ιουλίου 2017 επέστρεψε στη Σούπερ Λιγκ και υπέγραψε στην Κέρκυρα για ένα έτος.  
Στις 19 Ιουλίου 2018, υπέγραψε συμβόλαιο με τη ΦΚ Μποτοσάνι στο Πρωτάθλημα Ρουμανίας.

Διεθνής σταδιοδρομία

Έχει 13 συμμετοχές με την Εθνική Ελπίδων Ελλάδας.
Πελόπιο αρχαίας Ολυμπίας

Στοιχεία

Το Πελόπιο βρισκόταν μεταξύ του Ηραίου και του ναού του Δία. Σύμφωνα με τον περιηγητή Παυσανία, δημιουργήθηκε από τον Ηρακλή, που ήταν απόγονος του Πέλοπα και κάθε χρόνο οι τοπικοί άρχοντες πραγματοποιούσαν θυσίες ζώων στο χώρο του μνημείου.
 
[13.1] ἔστι δὲ ἐντὸς τῆς Ἄλτεως καὶ Πέλοπι ἀποτετμημένον τέμενος: ἡρώων δὲ τῶν ἐν Ὀλυμπίᾳ τοσοῦτον προτετιμημένος ἐστὶν ὁ Πέλοψ ὑπὸ Ἠλείων ὅσον Ζεὺς θεῶν τῶν ἄλλων. ἔστιν οὖν τοῦ ναοῦ τοῦ Διὸς κατὰ δεξιὰν τῆς ἐσόδου πρὸς ἄνεμον Βορέαν τὸ Πελόπιον, ἀφεστηκὸς μὲν τοῦ ναοῦ τοσοῦτον ὡς μεταξὺ καὶ ἀνδριάντας καὶ ἀναθήματα ἄλλα ἀνακεῖσθαι, παρήκει δὲ ὡς ἐπὶ τὸν ὀπισθόδομον ἀπὸ μέσου μάλιστα ἀρξάμενον τοῦ ναοῦ: καὶ λίθων τε θριγκῷ περιέχεται καὶ δένδρα ἐντὸς πεφυκότα καὶ ἀνδριάντες εἰσὶν ἀνακείμενοι, , [13.2] ἔσοδος δὲ ἐς αὐτὸ πρὸς δυσμῶν ἐστιν ἡλίου. τοῦτο ἀπονεῖμαι τῷ Πέλοπι Ἡρακλῆς ὁ Ἀμφιτρύωνος λέγεται: τέταρτος γὰρ δὴ ἀπόγονος καὶ οὗτος ἦν Πέλοπος, λέγεται δὲ καὶ ὡς ἔθυσεν ἐς τὸν βόθρον τῷ Πέλοπι. - Παυσανίου Ἑλλάδος Περιήγησις 5. Ἠλιακῶν Α΄
 
13.1 Εντός της  Άλτεως  υπάρχει και τέμενος αφιερωμένο στον Πέλοπα. Από τους Ηλείους ο Πέλοψ τιμάται τόσο περισσότερο ανάμεσα στους άλλους ήρωες της Ολυμπίας, όσο ο Δίας ανάμεσα στους άλλους θεούς. Το Πελόπιο βρίσκεται δεξιά της βορινής εισόδου τον ναού του Διός  και τόσο μακριά του, ώστε ανάμεσά τους είναι στημένοι κι άλλοι ανδριάντες και αφιερώματα. Αρχίζει από τη μέση του ναού και εκτείνεται ως τον οπισθόδομο. Περιστοιχίζεται από λίθινη περίφραξη και στο εσωτερικό του υπάρχουν δέντρα και ανδριάντες. 13.2. Η είσοδός του βλέπει προς τη δύση. Λένε ότι το αφιέρωσε στον Πέλοπα ο Ηρακλής, γιος του Αμφιτρύωνα, επειδή αυτός ήταν τέταρτος απόγονος του Πέλοπα, και ότι πρόσφερε στον Πέλοπα θυσία στον βόθρο.
Σε βάθος 2,50 μέτρων κάτω από τη σημερινή επιφάνεια του Πελόπιου, βρίσκεται μεγάλος προϊστορικός  τύμβος με λίθινο περίβολο και θεωρείται η αρχαιότερη κατασκευή που έχει εντοπιστεί στην περιοχή της Άλτεως, χρονολογείται στην Πρωτοελλαδική περίοδο (περίπου 2500 π.Χ.). Κατά τους ιστορικούς χρόνους, το μνημείο ήταν ένας τύμβος ύψους 2 μέτρων και διαμέτρου 31 με 34 μ. που διαμορφώθηκε αρχικά γύρω στον 6ο αιώνα π.Χ. Γύρω από αυτόν τον τύμβο, κτίσθηκε αργότερα ένας περίβολος σε σχήμα ακανόνιστου πεντάπλευρου (βλ. κάτοψη)με απλή είσοδο στη νοτιοδυτική γωνία. Στα τέλη του 5ου αι. π.Χ. η είσοδος αναδείχθηκε, όταν προστέθηκε μνημειακό λίθινο δωρικό πρόπυλο.
Κατά τη διάρκεια των ανασκαφών εντοπίστηκε κενοτάφιο που χρονολογήθηκε στο 1100 π.Χ. αι., ενώ από τα ευρήματα τα πιο παλιά  ανάγονται στον 11ο και 10ο π.Χ. αιώνα. Το είδος των αναθημάτων που βρέθηκαν, όπως κεραμικά, πήλινα και χάλκινα ειδώλια ανθρώπων και ζώων, πολλά από τα οποία εκτίθενται στο μουσείο της Ολυμπίας οδηγούν στο συμπέρασμα ότι κοντά στο Πελόπιο διεξάγοντο αρματοδρομίες προς τιμή του Πέλοπος από την Πρωτογεωμετρική περίοδο.
Μαρίκα Κρεβατά

Προσωπική ζωή

Στην αρχή της δεκαετίας του '30 γνώρισε τον Άγγελο Μαυρόπουλο, πρωταγωνιστή της οπερέτας, τον οποίο τρεις μόλις μήνες μετά το γάμο της χωρίζει, ενώ έξι μήνες μετά γέννησε τη γνωστή μετέπειτα ηθοποιό Γκέλλυ Μαυροπούλου. Στη συνέχεια υπήρξε σύζυγος του επίσης ηθοποιού Γιώργου Γαβριηλίδη (που πέθανε το 1982), τόσο στη ζωή όσο και στην τέχνη.

Θάνατος

Η Μαρίκα Κρεβατά εγκατέλειψε τη θεατρική σκηνή το 1973. Ήταν μόνιμη κάτοικος Αθηνών και μιλούσε επίσης γαλλικά. Πέθανε στις 14 Σεπτεμβρίου 1994 σε ηλικία 84 ετών σε Κλινική της Αθήνας. Κηδεύτηκε στον Κόκκινο Μύλο. Τα τελευταία χρόνια της ζωής της, έπασχε από άνοια.
Α΄ κατηγορία πετοσφαίρισης ανδρών Κύπρου 2008-09

Σύστημα διεξαγωγής

Στο πρωτάθλημα της Α΄ κατηγορίας 2008-09 συμμετείχαν 9 ομάδες. Διεξήχθη σε δύο φάσεις. Στην πρώτη φάση, όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας.
Σύμφωνα με τη σειρά κατάταξη της πρώτης φάσης, οι πρώτες εφτά ομάδες έδωσαν μεταξύ τους αγώνες play off για την ανάδειξη του πρωταθλητής. Στον Α΄ γύρο των play off οι ομάδες αναμετριόνταν ως εξής: 2η-7η, 3η-6η και 4η-5η. Για την πρόκριση στον επόμενο γύρο έπρεπε μία ομάδα από κάθε ζευγάρι να πετύχει 3 νίκες. Η πρώτη ομάδα στη βαθμολογία της Α΄ φάσης δεν συμμετείχε στον Α΄ γύρο των play off, περνώντας απευθείας στον Β΄ γύρο.
Στον Β΄ γύρο των play off (ημιτελική φάση) η 1η ομάδα αντιμετώπισε την νικήτρια του ζευγαριού 4η-5η και η νικήτρια του ζευγαριού 2η-7η αντιμετώπισε τη νικήτρια του ζευγαριού 3η-6η. Για την πρόκριση στον επόμενο γύρο έπρεπε μία ομάδα από κάθε ζευγάρι να πετύχει 3 νίκες.
Οι νικήτριες των δύο ζευγαριών της ημιτελική φάσης αναμετρήθηκαν μεταξύ τους για την ανάδειξη της πρωταθλήτριας. Για να ανακηρυχθεί μια ομάδα πρωταθλήτρια έπρεπε να πετύχει 4 νίκες. Οι δύο ηττημένες αναμετρήθηκαν για την κατάκτηση της τρίτης θέσης. Για την κατάκτηση της τρίτης θέσης απαιτούνταν 3 νίκες.
Σε όλους τους γύρους μετρούσαν οι νίκες που είχαν πετύχει οι ομάδες στην Α΄ φάση του πρωταθλήματος. Η σειρά των αγώνων κάθε ζευγαριού ξεκινούσε στην έδρα της ομάδας που τερμάτισε πιο ψηλά στη λήξη της Α΄ φάσης του πρωταθλήματος και συνεχίζονταν εναλλάξ στις έδρες των δύο ομάδων μέχρι την ολοκλήρωση της φάσης. Οι ηττημένες ομάδες του πρώτου γύρου των play off τοποθετήθηκαν στις θέσεις 5 – 7 της τελικής βαθμολογικής κατάταξης διατηρώντας την κατάταξη που είχαν στη λήξη της Α΄ φάσης του πρωταθλήματος.
Οι ομάδες που τερμάτισαν στις θέσεις 8 και 9 στην Α΄ φάση του πρωταθλήματος υποβιβάστηκαν στην Β΄ κατηγορία 2009-10.

Σύστημα βαθμολόγησης

Κάθε νίκης βαθμολογείτο με 2 βαθμούς και κάθε ήττα με 1 βαθμό.

Αλλαγές σε σχέση με την περίοδο 2007-08

Στο πρωτάθλημα της περιόδου 2008-09 συμμετείχε η πρωταθλήτρια της Β΄ κατηγορίας 2007-08, Ολυμπιάς Φρενάρου. Δεν συμμετείχε η Αναγέννηση Δερύνειας και η Ολυμπιάδα Νεάπολης οι οποίες τερμάτισαν στην προτελευταία και στην τελευταία θέση του πρωταθλήματος Α΄ κατηγορίας 2007-08 και υποβιβάστηκαν στο πρωτάθλημα Β΄ κατηγορίας 2008-09.
Ανθή Μηλιάδου

Βιογραφία

Ήταν κόρη των ηθοποιών Παντελή και Ελπινίκης Ρούσσου και αδερφή των επίσης ηθοποιών Ευαγγελίας Νίκα-Ρούσσου (1881-1902) και Χριστίνας Καλογερίκου. Γαλουχημένη από την παιδική της ηλικία, όπως οι αδερφές της, με τα θεατρικά ιδεώδη ακολούθησε την ίδια πορεία και εξελίχτηκε αργότερα σε μια έξοχη καρατερίστα της ελληνικής σκηνής. Το 1905 εμφανίστηκε στο Θέατρο "Βαριετέ" με το όνομα Ανθή Μαρά. Χωρίς να υπάρχουν εξακριβωμένες πληροφορίες, εκφράζεται με δισταγμό η γνώμη ότι επρόκειτο για ψευδώνυμο ή ότι είχε παντρευτεί κάποιον με αυτό το όνομα.  
Στο "Βαριετέ" έπαιξε στο έργο του Γ. Βώκου "Η κατοχή", όπου πρωταγωνιστούσε η αδερφή της Χριστίνα Κουκούλα (Καλογερίκου). Στο μεταξύ, είχε παντρευτεί τον ηθοποιό Νίκο Μηλιάδη (πατέρα του Τάκη Μηλιάδη, που τον απέκτησε με τη δεύτερη σύζυγό του, την ηθοποιό Μαρίκα Ανθοπούλου) και αργότερα χώρισε. Εντούτοις, κράτησε το όνομά του σε όλη την υπόλοιπη ζωή της.

Θάνατος

Η Ανθή Μηλιάδου σκοτώθηκε στις 10 Οκτωβρίου 1952 στη Λούτσα σε ηλικία 63 ετών, όταν το αυτοκίνητο που τη μετέφερε για συμπληρωματικό γύρισμα για τις ανάγκες της ταινίας "Εύα", προσέκρουσε σε ξεχασμένη ισχυρή αντιαρματική νάρκη από τον πόλεμο. Μαζί της σκοτώθηκε και ο παραγωγός της ταινίας Δημήτρης Κομίνης, ενώ ο νεαρός οδηγός του αυτοκινήτου τραυματίστηκε.
Βαλκανικοί Αγώνες Στίβου 2002

Οι 57οι Βαλκανικοί Αγώνες Στίβου 2002 έγιναν στο Βουκουρέστι, στις 25 & 26 Αυγούστου. Νικήτρια αναδείχθηκε η Ρουμανία και στους άνδρες και στις γυναίκες. Στους αγώνες επανήλθαν ξανά τα 10.000μ ανδρών που δεν είχαν γίνει την προηγούμενη χρονιά αλλά παρέμειναν τα 3.000μ γυναικών αντί των 10.000μ. Επίσης, προστέθηκαν τα 3.000μ στίπλ γυναικών. Το βαλκανικό πρωτάθλημα μαραθωνίου διεξήχθη πάλι στην Κωνσταντινούπολη, ενώ το βαλκανικό πρωτάθλημα βάδην έγινε στη Σερβία, στο Βλασοτίντσε (Власотинце). Μαραθώνιος και βάδην ήταν εκτός βαθμολογίας.

Ανδρών

*Διεξήχθησαν ξεχωριστά πρωταθλήματα μαραθωνίου και βάδην.

Γυναικών

*Διεξήχθησαν ξεχωριστά πρωταθλήματα μαραθωνίου και βάδην.
Ιωάννης Λίτσιος

Βιογραφικά στοιχεία

Γεννήθηκε στο Γριζάνι Τρικάλων και ήταν γιος του Παναγιώτη Λίτσιου. Σπούδασε νομικά και ιδιώτευσε ως δικηγόρος..
Εξελέγη βουλευτής Τρικάλων τον Μάρτιο του 1933, αντί του Αποστόλου Παγκούτσου και επανεξελέγη στις εκλογές του 1935, του 1936 και του 1946 (Λαϊκό Κόμμα).
Λέανδρος Ζαχαριάδης

Βιογραφικά στοιχεία

Ο Λέανδρος Ζαχαριάδης γεννήθηκε στη Λευκωσία το 1920. Ομιλούσε, πέρα από την ελληνική, την αγγλική γλώσσα. Φοίτησε στην Αγγλική Σχολή Λευκωσίας. Ακολούθως, σπούδασε εμπορικά και διοίκηση επιχειρήσεων. Το 1939 εργοδοτήθηκε ως δημόσιος υπάλληλος σε υψηλόβαθμες διοικητικές θέσεις σε Λευκωσία, Λάρνακα και Λεμεσό. Το 1955 παραιτήθηκε από τη δημόσια υπηρεσία και ξεκίνησε τη δική του επιχείρηση.
Απεβίωσε στις 23 Δεκεμβρίου 1996.

Πολιτική διαδρομή

Εξελέγη για πρώτη φορά βουλευτής στις Βουλευτικές εκλογές 1970 στην Εκλογική Περιφέρεια Λευκωσίας με το Ενιαίο Κόμμα.  Το κόμμα αυτό διαλύθηκε το 1976. Την ίδια χρονιά ο Λέανδρος Ζαχαριάδης αποτέλεσε ιδρυτικό μέλος του ΔΗΣΥ. Επιπλέον, διετέλεσε αντιπρόεδρος του ΔΗΣΥ.
Διεκδίκησε εκλογή στις βουλευτικές εκλογές του 1981 στην Εκλογική Περιφέρεια Λευκωσίας με τον ΔΗΣΥ αλλά δεν εξελέγη. Ωστόσο, μετά από απόφαση του εκλογοδικείου, ανέλαβε καθήκοντα βουλευτή στις 18 Φεβρουαρίου 1982. Επανεξελέγη στις βουλευτικές εκλογές του 1985 Την περίοδο 1971-1976 διετέλεσε γραμματέας της βουλής. 
Το 1993 διορίστηκε από τον πρόεδρο Γλαύκο Κληρίδη στη θέση του Επιτρόπου για Ανθρωπιστικά Θέματα, θέση στην οποία υπηρέτησε έως τον θάνατο του.

Άλλες δραστηριότητες

Την περίοδο 1964-1968 διετέλεσε πρόεδρος της Ομοσπονδίας Εργοδοτών και Βιομηχάνων. Την περίοδο 1991-1993 διετέλεσε πρόεδρος του διοικητικού συμβουλίου του Οργανισμού Χρηματοδοτήσεως Στέγης.
Ρούμπεν Καν

Προφίλ

Ο Κουν εκπαιδεύτηκε για δικηγόρος. Έχει υπηρετήσει ως πρόεδρος του Κοινοβουλίου. Υπηρέτησε ως υπουργός Οικονομικών, προτού αναλάβει πρόεδρος της χώρας.
Έγινε πρόεδρος αντικαθιστώντας τον Κέναν Αντέανγκ το Δεκέμβριο του 1996 και η θητεία του ήταν βραχύβια. Έπειτα από 2 μήνες τον διαδέχθηκε στο αξίωμα ο Κίνζα Κλοντούμαρ.

Μετά την προεδρία

Έπειτα από την αποχώρησή του από την προεδρία ο Κουν εκπροσώπησε ως δικηγόρος εκπροσωπώντας ενώπιον του Ανωτάτου Δικαστηρίου κρατουμένους που ζητούσαν άσυλο στην Αυστραλία. Με βάση τη Λύση του Ειρηνικού για την πολιτική περί ασύλου, η Αυστραλία έχει κανονίσει με το Ναουρού να επιτρέπει τους αιτούντες άσυλο που φτάνουν στην Αυστραλία να τίθενται υπό κράτηση στο νησί.
Ποδοσφαιρική Ομοσπονδία Λάος

Ιστορία

Ο οργανισμός ιδρύθηκε το 1951. Εντάχθηκε στην Παγκόσμια Ποδοσφαιρική Ομοσπονδία (FIFA) το 1952. Προσχώρησε στην Ασιατική Συνομοσπονδία Ποδοσφαίρου (AFC) το 1968.
Ολίβια Ο'Λάβλι

Βιογραφικά στοιχεία

Γεννήθηκε στις 26 Σεπτεμβρίου 1976 στη Σάντα Φε του Νέου Μεξικού, και έχει ρίζες ισπανικές, ιταλικές, από την Χιλή και την Γαλλία. Πρωτοεμφανίστηκε το 2002 και έκτοτε πήρε μέρος σε περισσότερες από 275 ταινίες, στις οποίες συχνά εμφανίζεται σε σκηνές πρωκτικού σεξ. Εμφανίζεται επίσης στο μουσικό βίντεο του Murs, «Risky Business».
Μεσιέ 75

Ιστορικό

Το Μεσιέ 75 ανακαλύφθηκε από τον Πιέρ Μεσαίν τον Αύγουστο του 1780. Ο Ουίλιαμ Χέρσελ ήταν ο πρώτος που το ανέλυσε σε άστρα το 1784 και το χαρακτήρισε ως «μικρογραφία του Μ3».

Χαρακτηριστικά

Το Μεσιέ 75 είναι ένα από τα πυκνότερα γνωστά σμήνη, με τάξη συγκέντρωσης Ι. Εξαιτίας αυτού του γεγονότος και της μεγάλης απόστασής του απαιτούνται μεγάλα τηλεσκόπια για να αναλυθεί σε άστρα. Έχει διάμετρο περίπου 130 έτη φωτός. Το απόλυτο μέγεθος του Μεσιέ 75 είναι περίπου -8,6 ή είναι περίπου 1,8 εκατομμύρια φορές φωτεινότερο από τον Ήλιο.
Το Μεσιέ 75 είναι ένα από τα πιο απομακρυσμένα από το γαλαξιακό κέντρο σφαιρωτά σμήνη. Απέχει από αυτό περίπου 50.000 έτη φωτός. Για την απόστασή του έχουν γίνει διάφορες εκτιμήσεις, ενώ υπάρχουν και πηγές που δίνουν απόσταση μέχρι και 100.000 έτη φωτός.
Ονομαστικό σύστημα τύπων

Στην επιστήμη των υπολογιστών ένα ονομαστικό σύστημα τύπων (Αγγλικά: Nominal type system) είναι μια βασική ομάδα του συστήματος τύπων όπου η ισότητα και η συμβατότητα μεταξύ τύπων δεδομένων καθορίζεται με τις ρητές δηλώσεις κατά τον ορισμό των ονομάτων των τύπων. Δύο τύποι είναι ισοδύναμοι (ισοδυναμία ονόματος / στα αγγλικά: name equivalence) εάν έχουν το ίδιο όνομα τύπου στο ίδιο πλαίσιο/συμφραζόμενα. Δύο τύποι που έχουν την ίδια δομή αλλά διαφορετικό όνομα τύπου θεωρούνται διαφορετικοί τύποι. Τα συστήματα τύπων χρησιμοποιούνται για να καθοριστούν αν δύο τύποι είναι ισοδύναμοι ή αν ένας τύπος είναι υποτύπος (στα αγγλικά: subtype) από κάποιον άλλον. Σε αντίθεση όταν έχουμε δομημένα συστήματα τύπων, δύο τύποι είναι ισοδύναμοι εάν έχουν την ίδια δομή (ονομάζεται ισοδυναμία δομής / στα αγγλικά: structural equivalence) δεν χρειάζεται να έχουμε ρητή δήλωση ίδιου ονόματος τύπου.

Παράδειγμα

Στο παρακάτω παράδειγμα ορίζουμε την δομή a1 και την δομή b1 σε γλώσσα τύπου C :
struct {
   int x;
   int y;} a;struct {
   int x;
   int y;} b;
Ο ορισμός a := b; είναι αποδεκτός (δηλαδή σωστός) σε μια γλώσσα προγραμματισμού με δομημένο σύστημα τύπων ενώ δεν είναι αποδεκτός (δεν είναι σωστός) σε μια γλώσσα προγραμματισμού με ονομαστικό σύστημα τύπων. Για παράδειγμα η γλώσσα προγραμματισμού Pascal χρησιμοποιεί καθαρά ονομαστικό σύστημα τύπων:
a : array[1..10] of Integer;b : array[1..10] of Integer;a := b; (* αυτό δεν είναι αποδεκτό! *)
Έτσι η έκφραση x := y δεν είναι αποδεκτή παρόλο που ο τύπος a και b έχουν ακριβώς την ίδια δομή.